Muparidzi.
10.
Nhunzi dzakafa dzinonhuwisa mafuta akanaka, saizvozvowo upenzi hushoma hunorema kukunda uchenjeri nokukudzwa. 
Mwoyo womunhu akachenjera unosimbira kurudyi, asi mwoyo webenzi unosimbira kuruboshwe. 
Kunyange richifamba pamugwagwa, benzi rinoshayiwa njere uye rinoratidza vanhu vose upenzi hwaro. 
Kana kutsamwa kwomutongi kukakumukira, usabva panzvimbo yako; unyoro hunonyaradza mhosva huru. 
Kune chinhu chakaipa chandakaona pasi pezuva, kutadza kunobva kuvatongi: 
Mapenzi anoiswa munzvimbo zhinji dzapamusoro, ipapo vapfumi vachitora nzvimbo dzakaderera. 
Ndakaona varanda vakatasva mabhiza, ipapo machinda achifamba pasi netsoka savaranda. 
Ani naani anochera gomba angangowira mariri; ani naani anopwanya naparusvingo angangorumwa nenyoka. 
Ani naani anopwanya matombo angangokuvadzwa nawo; ani naani anotsemura matanda angangozviisa panjodzi nawo. 
Kana demo rakagomara uye rikasarodzwa, panodiwa simba rakawanda, asi unyanzvi hunouyisa kubudirira. 
Kana nyoka ikaruma mupingudzi asati aibata, mupingudzi haachabatsiri. 
Mashoko anobva mumuromo momunhu akachenjera ane unyoro, asi benzi rinomedzwa nomuromo waro. 
Kutanga kwamashoko ake upenzi; nokuguma kwokutaura kwake mupengo wakashata. 
Uye benzi rinowanza mashoko. Hapana munhu anoziva zvichauya, ndiani angamuudza zvichaitika shure kwake? 
Basa rebenzi rinomunetesa; haazivi nzira inoenda kuguta. 
Une nhamo iwe nyika ina mambo aiva muranda uye ina machinda anoita mabiko mangwanani. 
Wakaropafadzwa iwe nyika ina mambo akaberekwa mukukudzwa uye ina machinda anodya panguva yakafanira, kuti vasimbiswe kwete kuti vadhakwe. 
Kana munhu ari simbe, denga remba rinosakara; kana achigarira maoko, imba inobvinza. 
Mabiko anoitirwa kuseka, uye waini inofadza upenyu, asi mari imhinduro kune zvose. 
Usatuka mambo kunyange mupfungwa dzako, kana kutuka mupfumi paimba yako yokuvata, nokuti shiri yedenga ingangotakura mashoko ako, uye china mapapiro chingangozivisa zvawataura. 
