MAPISAREMA.
37.
Pisarema raDhavhidhi. Usava neshungu nokuda kwavanhu vakaipa, uye usaitira godo avo vanoita zvakaipa; 
nokuti souswa vachaoma nokukurumidza, somuriwo wakasvibira vachakurumidza kuoma. 
Vimba naJehovha uite zvakanaka; gara panyika ufarikane pamafuro manyoro. 
Farikana muna Jehovha, uye iye achakupa zvinodikanwa nomwoyo wako. 
Isa nzira yako kuna Jehovha; uvimbe naye uye iye achaita izvi; 
achaita kuti kururama kwako kupenye samambakwedza, nokururamisirwa kwako sezuva ramasikati. 
Nyarara pamberi paJehovha, umurindire unyerere; usava neshungu kana vanhu vachibudirira panzira dzavo, pavanoita mano avo akaipa avakaronga. 
Rega kutsamwa, uzvidzore pahasha; usava neshungu zvinokutungamirira mune zvakaipa. 
Nokuti vasakarurama vachagurwa, asi avo vanomirira Jehovha vachagara nhaka yenyika. 
Chinguva chiduku duku, vakaipa havachazovapozve; kunyange ukavatsvaka, havazowanikwi. 
Asi vanyoro vachagara nhaka yenyika, uye vachafarikana norugare rukuru. 
Vakaipa vanofungira vakarurama mano akaipa, uye vanovarumanyira meno avo. 
Asi Ishe anoseka vakaipa nokuti anoziva kuti zuva ravo riri kuuya. 
Vakaipa vanovhomora munondo uye vanowembura uta kuti vawisire pasi varombo navanoshayiwa, kuti vauraye avo vane nzira dzakarurama. 
Asi minondo yavo ichabaya mwoyo yavo pachavo, uye uta hwavo huchavhunika. 
Zvishoma zvowakarurama zviri nani kupinda pfuma yavakaipa vazhinji; 
nokuti simba ravakaipa richavhuniwa, asi Jehovha anotsigira vakarurama. 
Mazuva avakarurama anozivikanwa naJehovha, uye nhaka yavo ichagara nokusingaperi. 
Panguva yamatambudziko, havanganyadziswi; mumazuva enzara ivo vachava nezvakawanda. 
Asi vakaipa vachaparara: vavengi vaJehovha vachafanana norunako rweminda, vachanyangarika soutsi. 
Vakaipa vanokwereta uye havadzori, asi vakarurama vanopa zvakawanda; 
avo vanoropafadzwa naJehovha vachagara nhaka yenyika, asi avo vaanotuka vachaparadzwa. 
Kana Jehovha achifarira nzira yomunhu, anosimbisa mafambiro ake; 
kunyange akagumburwa, haangawi, nokuti Jehovha anomutsigira noruoko rwake. 
Ndakanga ndiri muduku uye zvino ndakwegura, asi handina kumboona vakarurama vachiraswa, kana vana vavo vachipemha chingwa. 
Vanogara vachingopa vamwe, uye vachikweretesa pasina muripo; vana vavo vacharopafadzwa. 
Dzoka pane zvakaipa ugoita zvakanaka; ipapo uchagara panyika nokusingaperi. 
Nokuti Jehovha anoda vanoruramisira uye haangazosiyi vanhu vake vakatendeka. Vachadzivirirwa nokusingaperi; asi vana vowakaipa vachaparadzwa; 
vakarurama vachagara nhaka yenyika uye vachagara mairi nokusingaperi. 
Muromo womunhu akarurama unotaura uchenjeri, uye rurimi rwake runotaura kururamisira. 
Murayiro waMwari wake uri pamwoyo wake; tsoka dzake hadzitedzemuki. 
Vakaipa vanovandira vakarurama, vachitsvaka upenyu hwavo chaihwo; 
asi Jehovha haangavasiyi vari musimba ravo, kana kuvarega vachipomerwa kana vamira pakutongwa. 
Rindira Jehovha, uye uchengete nzira yake. Achakusimudzira kuti ugare nhaka yenyika; kana vakaipa voparadzwa, iwe uchazviona. 
Ndakaona munhu akaipa uye ano utsinye achibudirira somuti wakasvibira pavhu romunyika yawo, 
asi nokukurumidza akapfuura uye akasazovapozve; kunyange ndakamutsvaka, haana kuzowanikwa. 
Cherechedza asina mhosva, ongorora akarurama; ane ramangwana rakanaka munhu worugare. 
Asi vatadzi vose vachaparadzwa; ramangwana rowakaipa richagurwa. 
Ruponeso rwavakarurama runobva kuna Jehovha; ndiye nhare yavo panguva yamatambudziko. 
Jehovha anovabatsira uye anovanunura; anovanunura kubva kuna vakaipa uye anovaponesa, nokuti vanovanda maari. 
